26. juni 2018

**Vivi fik en hue med muligheder**

Vivi Rabjerg Hosbond blev årets første EUX student på Tradium Mariagerfjord, og hun sluttede den gymnasiale del af uddannelsen af med, at blive eksamineret i faget informationsteknologi (IT), hvor hun trak emnet ”forvaltning” og blandt andet snakkede om sikkerhed i offentlige IT systemer.

Hun har nu taget den gymnasiale del af EUX, som er en uddannelse der giver dobbelt op på muligheder, da den både giver studenterhue og svendebrev. Dermed får eleverne en faglig uddannelse, samtidigt med at de holder mulighederne for at læse videre åbne.

Udover at kunne glæde sig over huen, har Vivi allerede fået elevplads i Region Nordjylland, hvor hun glæder sig til at begynde efter sommerferien.

-Efter sommerferien skal jeg starte på regionshuset i Aalborg, som elev ved region Nordjylland. Jeg skal rundt i forskellige afdelinger og skal f.eks. side i deres lønteam, forklarer Vivi.

**En personlig sejr**

Uden for eksamenslokalet, blev en meget lettet og rørt Vivi taget imod af sin bror, far og veninde, som gav knus og blomster og nu venter festerne med venner og familien.

-At blive student føles helt klart godt, det er en personlig sejr man har fået, men jeg kommer til at savne lærerne og den klasse jeg har gået i, afslutter Vivi.

**Kontakt**

Anette Skovlykke Nielsen, Rektor Tradium Mariagerfjord

Telefon: [2554 9900](tel:+4525549900)

Mail: ani@tradium.dk

**Om Tradium**

Erhvervsskolen Tradium er et uddannelsesmæssigt kraftcenter, som udbyder en lang række ungdoms-, voksen- og efteruddannelser inden for det merkantile og tekniske område: hhx, htx, eux, eud og AMU. Skolen beskæftiger 500 medarbejdere og underviser 3.200 årselever på syv adresser i Randers, Hobro og Pederstrup. Tradium har en vision om at sætte læring i bevægelse og være en internationalt orienteret og stærk partner for erhvervslivet samt en udviklende og attraktiv arbejdsplads med professionelle medarbejdere. Læs mere på [www.tradium.dk](http://www.tradium.dk) og følg os på Facebook